Johann Heinrich von Schört

Johann Heinrich von Schört (født 1660 i Kassel i Tyskland, død 1720 i Årdal i Sogn og Fjordane) var en tysk offiser og bergverksleder. Han bodde i Norge fra 1711 og arbeidet som direktør ved Årdal kobberverk i Indre Sogn. Han deltok også i flere europeiske kriger, blant andre den store nordiske krig (1700–1721).

Johann Heinrich von Schört var sønn av Hans Brostrup von Schört (ca 1630–1703). Morens navn er ikke kjent. Schört var gift, men heller ikke hustruens navn er kjent. Han vokste opp i Tyskland, hvor han en bergverksutdannelse i Harz. Under den store nordiske krig kom han til Danmark, og gikk i dansk tjeneste under krigen. Der ble han i 1711 utnevnt til oberstløytnant i artilleriet. Samme år kom han til Norge, hvor han fikk stillingen som direktør ved kobberverket i Årdal.

Fra omkring midten av 1500-tallet og helt til 1814 var det en stor innvandring av tyskere til Norge. Dette var en arbeidsinnvandring  av folk som hadde høy kompetanse og som kom til å spille en viktig rolle i utviklingen av det norske samfunnet. De tyske innvandrerne var gjerne offiserer, forstmenn, kjøpmenn, leger og berg­verksfolk, både fagarbeidere og ledere. Schörts arbeidskarriere i Norge ble imidlertid ikke spesielt vellykket. Da han ankom Årdal, var kobberverket i krise. Kobbermalmen viste seg bare å være en overflateforekomst, så driften var innstilt.  Schört var likevel positiv, og mente det ville være mer malm i gruvene, også gull. Han forspeilte myndighetene en produksjon på 400‒500 skippund kobber (ca. 70 tonn) per år. Han satte derfor i gang store prosjekter, men resultatene var dårlige. Schörts optimisme gjorde likevel at kong Frederik IV gav store offentlige tilskudd til driften, og det var kun dette som holdt gruvene gående. Ved kongens død i 1730 ble det antatt at det samlede tapet var 70 000 riksdaler.Norgeshistorie.no, Finn Erhard Johannessen: «Johann Heinrich von Schört – en tysker i Norge på 1700-tallet». Hentet 7. des. 2016.

 Referanser 

 Eksterne lenker 
 Johann Heinrich von Schört, artikkel hos Store norske leksikon
 Johann Heinrich von Schört, artikkel hos Norsk biografisk leksikon
 Johann Heinrich von Schört, en tysker i Norge på 1700-tallet, artikkel hos Norgeshistorie.no

Kategori:Tyske arméoffiserer
Kategori:Innvandring til Norge
Kategori:Personer fra den store nordiske krig
Kategori:Personer fra Kassel